Ein leið til að vekja athygli á umhverfismálum er að blanda saman vísindum og listum. Það er eitt af markmiðum sýningar á Skagaströnd um rekavið sem lifandi gagnabanka.
Tveir þýskir listamenn, Ines Meier og Inka Dewitz, halda úti vefsíðu um rekavið á Íslandi sem styrkt er meðal annars af Loftslagssjóði. Þar er að finna fróðleik um nýtingu rekaviðar og þær upplýsingar sem hann getur gefið okkur, til dæmis um loftslagsbreytingar. Hluti af verkefninu er sýning sem opnuð hefur verið í listamiðstöðinni Nesi. Þar er sýnd heimildarmynd um rekavið sem lifandi gagnabanka og svo er listsýning á munum unnum úr rekaviði.
Guðbjörg Eva Guðbjartsdóttir, stjórnarformaður listamiðstöðvarinnar segir að Íslendingar gefi hvorki rekaviði nægan gaum né þeim upplýsingum sem hann getur veitt okkur.
Það er hægt að sjá hvaðan rekaviðurinn er að koma, hvernig hafstraumurinn er að bera hann hingað. Hversu gamall hann er. Svo er það hlýnun jarðar, og hækkun hitastigsins. Þá bráðna jöklar og allt í einu koma í ljós alls konar rekaviðadrumbar sem fara
svo allt í einu að fljóta um og skila sér hingað.
Guðbjörg Eva segir að á borð þeirra hafi meðal annars komið um 12.000 ára trumbur.
Ég held að þetta sé bara flott verkefni til að vekja einmitt upp þessar spurningar hjá fólki og pæla í því hvar rekaviður tengist inn í loftslagsbreytingar. Kannski fólk fari að fylgjast betur
með því hvernig það er að skila sér upp í fjörurnar.
Verkefnið Rekaviður er líka hvatning til allra um að taka þátt í sköpun verka úr rekaviði og til að leggja sitt af mörkum í skógrækt sem mótvægi við loftslagsbreytingar.